রাস্তার ধারে পড়ে থেকে যন্ত্রণায় কাতরাচ্ছে অর্ধদগ্ধ এক যুবক। এই ঘটনা সহ্য করতে না পেরে রবিবার রাতে বাঁকুড়া শহরের চক বাজার এলাকার মানুষ সেখানকার সদর থানার পুলিশের সাহায্য তাকে নিয়ে গিয়েছিলেন বাঁকুড়া সম্মিলনী মেডিক্যাল কলেজে। সে ঘটনার ২৪ ঘণ্টা কাটতে না কাটতেই ফের ওই যুবকের দেখা মিলল বাঁকুড়া শহরের চাঁদমারিডাঙ্গা এলাকায়। এবারও তার আশ্রয়স্থল সেই গাছতলা।
হাসপাতালের কড়া নিরাপত্তা গলে কিভাবে সে বেরিয়ে গেল হাসপাতাল থেকে, প্রশ্ন তুলছেন এলাকার মানুষ।
বাঁকুড়া সম্মিলনী মেডিক্যাল কলেজ সূত্রে জানা গিয়েছে, অজ্ঞাতপরিচয় ওই যুবক প্রথমে ১৭ ফেব্রুয়ারি অগ্নিদগ্ধ অবস্থায় একা এসে হাসপাতালে ভর্তি হয়। তার সঙ্গে পরিবারের কেউ ছিল না। যুবকটি কথা বলতে না পারায় তার পরিচয়ও জানা যায়নি। এই ঘটনার দু’দিন যেতে না যেতেই, ১৯ ফেব্রুয়ারি হাসপাতাল থেকে নিখোঁজ হয়ে যায় ওই যুবক। হাসপাতালের কর্মীরা পরে ওই যুবককে হাসপাতালেরই আউটডোরের পাশে পড়ে থাকতে দেখেন। তাকে উদ্ধার করে নিয়ে যাওয়া হয় বার্ন ইউনিটে। ফের ২০ ফেব্রুয়ারি বার্ন ইউনিট থেকে অদৃশ্য হয়ে যায় ওই রোগী। ২১ তারিখ রাতে যুবকটিকে রাস্তার ধারে পড়ে যন্ত্রণায় কাতরাতে দেখে এগিয়ে আসেন বাঁকুড়ার চকবাজার এলাকার বাসিন্দারা। তাঁদের উদ্যোগেই রোগীকে ফেরানো হয় হাসপাতালে। এর ২৪ ঘণ্টা কাটতে না কাটতেই, সোমবার দুপুরে ফের উধাও ওই যুবক। এবার অবশ্য যুবকের দেখা মেল শহরের চাঁদমারিডাঙ্গা এলাকায় রাস্তার ধারে।
স্থানীয় মানুষের দাবি, শরীরে দগদগে ঘা থাকায় এবং সেখান থেকে দুর্গন্ধ ছড়িয়ে পড়ায় হাসপাতাল কর্মীদের একাংশ ওই রোগীকে হাসপাতাল থেকে বার করে দিচ্ছে বারবার। অমানবিকতার এই তত্ব অবশ্য মানতে চাইছেন না হাসপাতালের সুপার পঞ্চানন কুণ্ডু। তাঁর দাবি ওই যুবক মানসিক ভারসাম্যহীন। তাই বারবার নিরাপত্তার ফাঁক গলে সে বেরিয়ে যাচ্ছে হাসপাতাল থেকে।